একটা নয়। দু’-চারটেও নয়। একেবারে ৪৬টা! এতগুলি সাপ পাওয়া গেল উত্তরপ্রদেশের গাজিপুরের একটি বাড়ি থেকে। একই জায়গায় একসঙ্গে এতগুলি সাপের সন্ধান মেলায় গ্রামের মধ্যে সৃষ্টি হয়েছে চোরা আতঙ্ক। সকলের মনের মধ্যে ভয় বাসা বেঁধেছে নিজেদের বাড়ি নিয়েও। না জানি সেখানেও কতগুলো সাপ গোপনে ডেরা বানিয়ে ফেলেছে কি না। 
একটি সর্বভারতীয় সংবাদমাধ্যমে প্রকাশিত খবর থেকে জানা গিয়েছে, ঘটনার তিন দিন আগে একটি সাপকে ঘরের মধ্যে ঘুরে বেড়াতে দেখা যায়। কিন্তু তার পর সে অদৃশ্যও হয়ে যায়। অনেক খুঁজেও তার সন্ধান আর মেলেনি। পরের দু’দিনে দেখা মেলে পাঁচটি সাপের। একটি সাপ তো বাড়ির এক মহিলার পা জড়িয়ে উঠেও পড়ে। রীতিমতো ভীত হয়ে পড়েন বাড়ির সকলে। অবশেষে ডাক পড়ে সাপুড়েদের। 
সাপুড়েদের দল এসে বাজাতে শুরু করে বাঁশি। প্রত্যক্ষদর্শীদের অবাক করে দিয়ে বাঁশি বাজানো শুরু হওয়ার পরে একে একে সেই বাড়ির ভিতর থেকে বেরিয়ে আসতে থাকে সাপ! এইভাবে গুনে গুনে ৪৬টা সাপ আবিষ্কৃত হয়। তার মধ্যে একটি সাপ ছিল বিরাট আকৃতির। সেই সাপকে অনেক কষ্টে ধরা হয়। 
কিন্তু প্রশ্ন উঠেছে, সাপ তো শুনতে পায় না। তার কানই নেই। তা হলে এভাবে বাঁশির সুরে মোহিত হয়ে একেবারে হিন্দি ছবির কায়দায় একে একে সাপ বেরিয়ে এল কী করে? 
লখনউ চিড়িয়াখানার অধিকর্তা অনুপম গুপ্তা জানিয়েছেন, সাপ আদৌ বাঁশির সুরের টানে বাইরে বেরিয়ে আসেনি। সাপুড়েরা নানা কায়দায় মাটিতে শব্দ করে। সেই কম্পনে সাপ অস্বস্তিতে পড়ে। তার পর ভীত হয়ে নিজের গোপন ডেরা থেকে বাধ্য হয়েই বেরিয়ে আসতে হয় তাকে। এ মধ্যে বাঁশির সুরের কোনও অবদানই নেই।